Annie Lunde Hansen (CD), 2001-02-28:
Jeg vil starte med at sige, at jeg også er glad for denne forespørgsel i dag.
Alt andet lige bliver man dog lidt klogere som politiker ved at have sådan en forespørgsel.
Man skal aldrig være bange for at tage udfordringer op, det prøver de danske fiskere også på at gøre i deres dagligdag.
Her kunne en flerårig kvote give en bedre planlægning for fiskerne, og de undersøgelser, der skulle ligge som grundlag for de beregninger, skal være up to date og ikke flere år gamle.
CD er opmærksom på, at EU's fælles fiskeripolitik fastlægger de overordnede rammer for den danske fiskeriforvaltning.
En af udfordringerne er derfor at varetage de danske interesser på dette område, så fiskeripolitikken tilpasses for at sikre den danske fiskerisektors konkurrenceevne og udvikling med en 10-årig horisont.
Her kunne man så ønske, at man ville tage fiskerierhvervet med på råd, så man får en god samarbejdspartner, som har kendskab til fiskeriet, og hvad der er af fisk, og hvis dagligdag man også kunne tage lidt hensyn til.
Det er nødvendigt med en modernisering og fornyelse af fiskerflåden, og tilpasning af fangstkapaciteten og stabilt fiskeri er en forudsætning herfor.
Danmarks flåde var i 1999 i harmoni og passede til kvoterne.
Her kommer FIUF-midlerne ind i billedet, netop de midler kan bidrage til, at disse mål kan nås.
Her mener jeg bl.a. ophugningsstøtten, som er en del
af FIUF-midlerne.
Noget andet er så, at vi heller ikke må glemme, at vi så sørger for, at den del, som gives ved siden af FIUF-midlerne, er at finde på finansloven, da tingene som bekendt skal hænge sammen.
Det er positivt, at biologerne anvender forsigtighedsprincippet i rådgivning om fangstmulighederne,
men det har betydet, at fiskerimulighederne på flere bestande er reduceret for at fremme én bestands opbygning, hvilket ikke er blevet positivt modtaget af alle.
CD er af den opfattelse, at der er et reelt behov for at få afdækket aktuel viden om menneskelige og naturgivne påvirkninger af fiskeribestandene for derved at forbedre og fremme det videnskabelige grundlag for bestandenes udvikling.
En modernisering og fornyelse af fiskerflåden er nødvendig.
Selv om den danske fiskerflåde i perioden 1995-1999 er reduceret, er det primært sket i gruppen af små og mindre fartøjer.
Udviklingstendensen er en stigende gennemsnitsstørrelse af fartøjerne i flåden.
Det er glædeligt, at fiskerflåden i dag er mere fleksibel og derfor evner hurtig omstilling mellem forskellige fiskerier.
Men flådens alder betyder, at arbejdsmiljø og sikkerhedsforhold ikke lever op til den standard, man kan forvente i et moderne fiskerfartøj.
En renovation og fornyelse af fiskerflåden er afgørende for det danske fiskeris fremtid. Men det er ikke kun den danske flåde, som skal passe til kvoterne, også de andre fiskerinationers flåder skal passe hertil.
Her tænker jeg på de eksisterende FUP-programmers harmonisering.
CD tager også gerne udfordringerne op og ser frem til, at der bliver flere-års-kvoter, flere-arts-kvoter, at discard-fiskeriet bliver meget mindre end i dag.
Og som jeg sagde til hr. Ole Vagn Christensen i begyndelsen af forespørgslen, er det ikke rimeligt, at en nation fisker med mindre maskestørrelse og har et discard på 160.000 t om året.
I nær fremtid, ja, allerede i sidste halvår af år 2002 har Danmark formandsposten i EU.
Her kan vi så få indflydelse
på de politiske resultater også inden for fiskeriet, og det ser jeg frem til at man benytter sig af. CD ser frem til en bedre fremtid for de danske fiskere.